REPUBLIKA SRBIJA

NARODNA SKUPŠTINA

Odbor za kulturu i informisanje

16 Broj: 06-2/177-20

25. novembar 2020. godine

B e o g r a d

Z A P I S N I K

ČETVRTE SEDNICE ODBORA ZA KULTURU I INFORMISANjE

NARODNE SKUPŠTINE REPUBLIKE SRBIJE,

ODRŽANE 24. NOVEMBRA 2020. GODINE

 Sednica je počela u 13,05 časova.

 Sednicom je predsedavala Sandra Božić, predsedik Odbora.

 Sednici su prisustvovali: Lav Grigorije Pajkić, prof. dr Marko Atlagić, Aleksandar Čotrić, mr Jadranka Jovanović, Miloš Terzić, Milica Obradović, Snežana Paunović, Jelica Sretenović i Željko Tomić, članovi Odbora.

 Sednici su prisustvovali: Ivana Popović (Sandra Božić), Ljubomir Marić (Jovan Kolundžija), Nebojša Bakarec (Ivan Tasovac), Jelena Mihailović (Snežana Paunović) i Samira Ćosović (Nataša Mihailović Vacić), zamenici članova Odbora.

 Sednici nisu prisustvovali članovi Odbora: Milena Popović, Mira Petrović i Anamarija Viček, niti njihovi zamenici.

Pored članova Odbora sednici su prisustvovali: Olivera Zekić, Miloš Gajović, Aleksandra Janković i Snežana Miljković, kandidati za članove Saveta Regulatornog tela za elektronske medije.

 Na predlog predsedavajućeg, članovi Odbora su, jednoglasno, usvojili sledeći

D n e v n i r e d

1. Razgovor sa kandidatima za člana Saveta Regulatornog tela za elektronske medije koje je predložio ovlašćeni predlagač nadležni odbor Narodne skupštine;

1. Razgovor sa kandidatima za člana Saveta Regulatornog tela za elektronske medije koje je predložio ovlašćeni predlagač crkve i verske zajednice, zajedničkim dogovorom.

PRVA TAČKA DNEVNOG REDA: Razgovor sa kandidatima za člana Saveta Regulatornog tela za elektronske medije koje je predložio ovlašćeni predlagač nadležni odbor Narodne skupštine

Uvodne napomene povodom ove tačke dnevnog reda iznela je Sandra Božić, predsednik Odbora.

 Podsetila je sve prisutne da je Odbor za kulturu i informisanje na prethodnoj sednici, održanoj 24. februara 2020. godine utvrdio Listu kandidata za članove Saveta Regulatornog tela za elektronske medije, koje je predložio ovlašćeni predlagač nadležni odbor Narodne skupštine.

 Naglasila je da je potrebno da Odbor u skladu sa članom 11. stav 8. Zakona o elektronskim medijima obavi javni razgovor sa kandidatima za člana Saveta Regulatora.

 Istakla je da su biografije kandidata dostavljene članovima i zamenicima članova Odbora elektronskim putem, kao i da su dostupne svim članovima Odbora putem sistema e-parlament.

 U nastavku sednice, kandidati za člana Saveta Regulatornog tela za elektronske medije, koji se bira na predlog nadležnog odbora Narodne skupštine, Olivera Zekić i Miloš Gajović, predstavili su se članovima Odbora.

U diskusiji koja je zatim usledila učestvovali su: Nebojša Bakarec, Ivana Popović, Sandra Božić, Ivan Ribać, Snežana Paunović, mr Jandranka Jovanović i prof. dr Marko Atlagić, koji su Oliveri Zekić i Milošu Gajoviću postavljali pitanja u vezi sa njihovim profesionalnim iskustvom, radom u struci, kao i budućim radom u Savetu Regulatora.

Olivera Zekić je, odgovarajući na pitanje članova Odbora, istakla da je mišljenja da je razlog zbog kojeg je uspšno obavljala funkciju člana Saveta Regulatornog tela za elektronske medije u prethodnom periodu, taj što je tokom trajanja svog mandata u ovom telu branila principe.

Napomenula je da je Pravilnik o oobavezama pružalaca medijskih usluga unapredio transparentnost izbornog procesa i navela da su na izradi ovog akta radile sve službe Regulatornog tela za elektronske medije.

Navela je da je iz medija saznala da je Savet Regulatora pokrenuo postupak i zatražio od nadležnih organa proveru poslovanja pojedinih kablovskih televizija koje se u svom poslovanju služe reemitovanjem i na taj način izbegavaju plaćanje poreza. S tim u vezi dodala je i to da će Savet Regulatora uraditi sve da ovaj problem reši.

Naglasila je da je primaran problem u oblasti elektronskih medija, a kojim će se baviti ukoliko bude izabrana za člana Saveta Regulatora, izmena i dopune Zakona o elektronskim medijima.

Istakla je da Narodna skupština i Regulatorno telo za elektronske medije moraju zajedničkim snagama da utiču na izmenu Zakona, posebno u delu sankcija za radnje pružalaca medijskih usluga, kao i da će se zalagati da se za dodatne prestupe uvedu novčane kazne.

Miloš Gajović je u svom izlaganju istakao je da je neophodna promena u oblasti elektronskih medijima, kao i da se Zakon o elektronskim medijima treba prilagoditi savremenoj tehnologiji.

DRUGA TAČKA DNEVNOG REDA: Razgovor sa kandidatima za člana Saveta Regulatornog tela za elektronske medije koje je predložio ovlašćeni predlagač crkve i verske zajednice, zajedničkim dogovorom

 Uvodne napomene povodom ove tačke dnevnog reda iznela je Sandra Božić, predsednik Odbora.

 Podsetila je sve prisutne da je Odbor za kulturu i informisanje na prethodnoj sednici, održanoj 24. februara 2020. godine utvrdio Listu kandidata za članove Saveta Regulatornog tela za elektronske medije, koje je predložio ovlašćeni predlagač crkve i verske zajednice.

 Naglasila je da je potrebno da Odbor u skladu sa članom 11. stav 8. Zakona o elektronskim medijima obavi javni razgovor sa kandidatima za člana Saveta Regulatora.

 Istakla je da su biografije kandidata dostavljene članovima i zamenicima članova Odbora elektronskim putem, kao i da su dostupne svim članovima Odbora putem sistema e-parlament.

 U nastavku sednice, kandidati za člana Saveta Regulatornog tela za elektronske medije, koji se bira na predlog crkvi i verskih zajednica, Aleksandra Janković i Snežana Miljković, predstavile su se članovima Odbora.

 U diskusiji koja je zatim usledila učestvovali su: Ivan Ribać, Snežana Paunović, Lav Grigorije Pajkić i Aleksandar Čotrić, koji su Aleksandri Janković i Snežani Miljković, postavljali pitanja u vezi sa njihovim profesionalnim iskustvom, radom u struci, kao i budućim radom u Savetu Regulatora.

 Aleksandra Janković je u svom izlaganju istakla da smatra da je jedna od osnovnih uloga Saveta Regulatornog tela za elektronske medije saradnja sa pružaocima medijskih usluga.

Kao oblast kojoj bi se posebeno posvetila, navela je proširenje dečijeg tj. porodičnog programa, kao i programa verskog karaktera.

Naglasila je da bi zastupala interese crkve i verskih zajednica u Regulatornom telu za elektronske medije, kao i da bi inicirala posebne novinarske edukacije kako bi se novinari upoznali sa osnovnim pojmovima crkvenih zajednica u Srbiji.

Snežana Miljković upoznala je članove Odbora sa iskustvom koje je stekla radeći u Srpskoj pravoslavnoj crkvi i na televiziji Hram, naglasivši da će ukoliko bude izabrana za člana Saveta Regulatora nastojati da doprinese proširenju verskog sadržaja u elektronskim medijima.

Nakon diskusije, Odbor je, većinom glasova, za izvestioca na sednici Narodne skupštine odredio Sandru Božić, predsednika Odbora.

 Sednica je završena u 14,30 časova.

SEKRETAR PREDSEDNIK

 Dana Gak Sandra Božić